Opstand van die gepeupel in die NG Kerk | hier staan ek
Hierstaanek wil graag almal in die NG Kerk wie die Bybel as onfeilbare Woord van God aanvaar nooi om aan te sluit by die opstand van die gepeupel! Die wie in die omgewing van Boksburg is in die volgende week (10-14 Oktober 2011), gaan sluit by Louis le Roux aan en maak jou stem dik!
En bo alles, bid dat God se wil sal geskied!
Rapport 09/10/2011: Beswaardes eis getrouheid aan die Bybel
Ek sny en plak die artikel in Rapport 09/10/2011 hieronder in.
Die NG Kerk is op 'n "dwaalpad", meen 'n groep van sowat 50 "bekommerde, besorgde Bybelgetroue NG lidmate" wat beoog om by die NG Kerk se algemene sinode met plakkate te betoog.
Dié sinode begin môre in Boksburg.
Die beswaardes meen die kerk predik toenemend 'n "sosiale teologie" wat méér humanisties as Bybelgetrou is.
Hulle het aan Rapport gesê hulle probeer "om die NG kerkleiers so ver te kry om al die vals leerstellings wat subtiel die kerk ingesypel het, te repudieer".
Die groepie meen die gesag van die Bybel word toenemend afgebreek.
Van die besware handel oor die ontkenning van die Bybelse skeppingsverhaal, die ontkenning van die sondeval en bestaan van die duiwel, asook die ontkenning van die maagdelike geboorte en die Godheid van Jesus.
Mnr. Danie Louw, 'n chemiese ingenieur van Secunda, sê "teologiestudente word vandag subtiel geleer dat die Bybel nie betroubaar kan wees nie, want die 'wetenskap' het die Bybel kwansuis verkeerd bewys".
"Ek praat van dinge soos Genesis 1, Jesus se wonderwerke, die maagdelike geboorte, sy opstanding, en redding slegs deur Jesus. Baie studente val hiervoor.
"Ons word fundamentaliste genoem en daarvan beskuldig dat ons nie mense ruimte gee om te twyfel nie. Dis heeltemal onwaar."
Volgens dr. Wynand Louw van Melkbosstrand "is daar dinge wat my in die NG Kerk ontuis laat voel. Kerkbode dra artikels wat teologie verkondig, wat eenvoudig nie die Evangelie is nie".
"Basiese grondwaarhede word onder verdenking geplaas. Ek wil niks met die sogenaamde bevrydingsteologie te doen hê nie."
Sommige binne die NG Kerk "stuur Christene reguit hel toe deur gelowe gelyk te stel," sê mnr. Danie Strydom van Pretoria.
Mev. Anna Louw van Ladybrand sê: "Besorgde lidmate voel die NG Kerk het verraad gepleeg teenoor die Here tydens die parlementêre voorlegging oor die Wet op Burgerlike Verbintenisse."
Van die groep beswaardes was betrokke by die skryf van die boek Die Trojaanse perd wat die NG Kerk kritiseer oor die koers wat hy inslaan. Hulle noem hulself "die lidmaatforum".
Dié boek is uit NG Kerk-geledere sterk gekritiseer.
4 thoughts on "Opstand van die gepeupel in die NG Kerk"
Renier Lourens said:
Ek vra die vraag: is die Bybel nie in sekere sin, tog maar humanisties nie? Dit handel tog oor mense: hulle vrae, twyfels, struwelinge ens. op 'n pad saam met God. En dan is dit God wat kom om… mense te verlos.
Hang die betroubaarheid van die Bybel af van die historisiteit daarvan? Is die boodskap daarvan die historiese feite? Of is die verhale in die Bybel nie eerder die draers van waarheid nie?
Ja. Die betroubaarheid van die Bybel hang af van die historisiteit daarvan. Anders kan jy netsowel Harry Potter lees!
As Chrsitus nie waarlik gesterf en opgestaan het nie, wat maak ons in die kerk? As Christus gelieg het oor die duiwel, kon Hy dan werklik vir ons sondes betaal?
As God nie eers die Bybel kon inspireer nie, hoe sou Hy die heelal kon skep?
Een van die vele funksies van literatuur, is tog om waarheid (oor) te dra. Om hierdie funksie te vervul, is dit nie nodig dat stories noodwendig histories korrek hoef te wees nie. Ek verwys hier na die hele versameling van Bybel geskrifte, OT en NT. Dis belangrik om te verstaan dat die Bybel uit verskeie genres bestaan, dat elke boek verskillende ontstaans- en ontwikkelingsgeskiedenis het en dat elkeen van hulle ook 'n eie literêre doelwit wil bereik. Daar is vele boeke hieroor geskryf.
Dus is die waarheid wat oorgedra wil word, nie onderhewig aan die historisiteit van die storie, mite, lied, gedig, brief, spreuk ens nie. Ons moet hande vat en hierdie verhale en die waarheid wat hulle (oor)dra herinterpreteer vir ons tyd en dit toepas.
Dus, kan ek Harry Potter ook lees? Beslis, ja! Is daar nie iewers ook iets van die waarheid in versteek nie? Iets wat vertel van die oorwinning van die goeie oor die kwaad? Iets wat my herriner aan 'n ander, groter storie van die Goeie se oorwinning oor die kwaad?
Het Christus gesterf en opgestaan? Ja.
Het Jesus gelieg oor die duiwel? Nee. Hy was 'n kind van sy tyd. Maar kyk na die ontstaan en ontwikkeling van die bose in die Skrif, binne die geskiedenis van Israel en hulle trippies deur die Ou Nabye Ooste, en jy sien duidelik dat dit iets is wat hulle by hulle bure in Babilonië ge-erf het. Dis nie iets wat van die begin af, as persoon, bestaan het nie. As ons die bose soek, moet ons net binne-in elkeen van ons loer.
Ek vertsaan nie hoe jy die inspirasie-leer by die skepping uitbring nie. Die skeppingsdaad is nie afhanklik van die inspirasie van die Skrif nie.
Ek sou reken dis makliker vir God om te skep, as wat dit is om te inspireer. By die skepping ex nihilo, was daar niks om God teë te staan nie, maar by die inpirasie kan mense Hom tog maklik teëgaan.
Was Jesus NET 'n kind van sy tyd of is hy ook God?
Het hy op water geloop? Het hy Lasalrus uit die dood opgewek?
As hy Lasarus uit die dood kon opwek, dink jy nie hy sou kon onderskei tussen 'n lugspieeling en die duiwel nie?
Die verband tussen die skepping en die inspirasie van die Bybel: AS God by magte is om te skep kan hy doen wat hy wil. As Hy die Bybel wil inspireer kan hy. Dis so eenvoudig soos dit. Ek het nooit beweer die skeppingsdaad is afhanklik van inspirasie van die skrif nie.
Ek dikteer elke dag vir my sekretaresse briewe: Inspirasie is maklik vir enige ou wat kan praat. Ek kon nog nie eers een sent uit niks uit skep nie!
Die probleem, Renier is panenteisme.
–Die fondasie van panenteisme is rebellie teen God, verhef die mens tot god en stel God se wil ondergeskik aan die mens-god (Of soos Abel Pienaar se kerk sê homo christos) se wil.
–Die filosofiese grondslag van panenteisme is om die hele skepping analoog te maak aan Jesus die mens. Die hele skepping is dus god soos Jesus God is.
–Die gevolg van panenteisme is dat die duiwel en die hel 'n LOGIESE onmoontllikheid is.
–Die doel van panenteisme is die mens se apoteose: Ons word gelyk gestel aan Jesus omdat ons soos hy een met die godheid is/ word. Om die rede moet Jesus se ekslusiwiteit afgebreek word. Hy is maar net een soos ons. Hy is nie uit 'n maagd gebore nie. Hy was maar 'n produk van sy tyd. Hy het gehallusineer in die woestyn toe hy deur die duiwel verlei is. Hy kon nie wonderwerke doen nie. Jesus moet afgetrek word om te kan bewys dat ons soos hy is – ons kan ook god word!
Renier, woorde het betekenis om 'n rede. Postmodernisme verwerp die konsep van werklikheid, daarom verloor woorde alle betekenis.
Ek gee jou 'n voorbeeld: Ek korrespondeer met 'n NG dominie: Hy ontken dat die duiwel bestaan en ontken die opstanding van die vlees. Tog is hy oortuig hy glo al die belydenissrifte van ons kerk. Hoe is dit moontlik dat sulke absoluut teenstrydige konsepte in een brein as die waarheid aanvaar kan word?
My gevolgtrekking is postmodernisme moet een of ander psigiatriese afwyking wees wat die weste beetgepak het.